युवा व्यंग्य लेखन में महिला व्यंग्यकारों के योगदान की बात करें तो इस समय काफी रचनाकार दिखाई दे रही हैं ,ऐसा व्यंग्य के इतिहास में कदाचित पहली बार हुआ है । महिला युवा व्यंग्यकारों में शेफाली पांडे ने अपने कथ्य और शिल्प दोनों से प्रभावित किया है। उनका संकलन 'मज़े का अर्थशास्त्र' सरोकारों की गंभीरता और अर्थवत्ता के कारण विशेष रूप से आकर्षित करता है। इंद्रजीत कौर अपने लेखन में गंभीर व्यंग्यकर्म की बानगी प्रस्तुत करती हैं । व्यंग्यकथाओ में वह विशेष रूप से प्रभावित करती है। यही स्थिति अर्चना चतुर्वेदी की भी है, वह व्यंग्य कथाओं में तो बेहतर हैं पर व्यंग्य निबंध में उन्हें शिल्प को और साधने की आवश्यकता है। सुनीता शानू ने अपने पहले व्यंग्य संग्रह से आकर्षित किया था, बाद में उनका व्यंग्य लेखन शिथिल रहा है। युवा रचनाकारों में आरिफ़ा एविस में अच्छी संभावनाएं हैं, वह विद्रूपों के प्रति अपनी प्रहारात्मकता के तेवर से प्रभावित करती हैं। पल्लवी त्रिवेदी के व्यंग्य अपनी विशिष्ट शैली और विसंगतिबोध के कारण प्रभावित करते हैं ।वीणा सिंह के लेखन में शनै: शनै: सुधार आ रहा है ,वह कई बार आपको चकित भी कर देती हैं ।अनीता यादव का व्यंग्यकार तीखी चुटकियाँ लेने में विश्वास करता है। मीना सदाना अरोरा ने लक्कडबग्घे जैसी व्यंग्य कथाओं से चौंकाया है l अन्य रचनाकारों में शशि पांडे, अंशु प्रधान,शुचिता श्रीवास्तव ,मोनिका अग्रवाल ,प्रियंका सिंह ,नूतन यादव,शोभना श्याम ,रचना त्यागी , शशि पुरवार, किरण आर्य, सोमी पांडे, रंजना रावत, वंदना गुप्ता आदि का उल्लेख किया जा सकता है।